Det skriver NORDJYSKE. Overforbrug på ældreområdet i 2007 og 2008 samt nye besparelser på næste års budget kommer efter alt at dømme til at betyde, at der bliver sparet mange millioner kroner på rengøringen hos ældre i Aalborg Kommune. Ældre- og handicapudvalget sender nu forslag til besparelser i høring, og rådmand Tina French (Venstre) erkender, at det næppe bliver muligt at undgå besparelser på rengøringen allerede i år. - Vi skal have bremset op. Der er ingen vej uden om, siger Tina French til NORDJYSKE. Udvalget har peget på flere forskellige måder at spare på: - det kan blive sværere at blive godkendt til at få rengøring. - normen for rengøring skal skæres ned til halvanden time hver 14. dag. Men i konkrete tilfælde kan der bevilges mere tid, hvis behovet er stort. - kun storrengøring til de ældre, der modtager praktisk hjælp og personlig pleje efter Servicelovens §83. For at opfylde sparekravet peger ældre- og handicapudvalget også på tre modeller, der reducerer den personlige pleje. I dag er gennemsnittet 5,69 timer hos de ældre, men det kan skæres ned med 10 minutter, mener politikerne.

Opsummering:
Behov for besparelser i Aalborg Kommune kan betyde, at ældre mister rengøringshjælp, mens andre får mindre hjælp end nu.